ໃນລະຫວ່າງວັນທີ 1-3 ທັນວາ ຜ່ານມາ, ຄະນະນຳພະແນກສຶກສາທິການ ແລະ ກິລາ ແຂວງຫົວພັນ ນຳໂດຍ ທ່ານ ເພີດ ມາປັນຍາ ຄະນະບໍລິຫານງານພັກແຂວງ, ຫົວໜ້າພະແນກສຶກສາທິການ ແລະ ກິລາ ແຂວງ ແລະ ທ່ານ ມົນທອງ ລຽນຕິຄຸນ ຮອງຫົວໜ້າພະແນກສຶກສາທິການ ແລະ ກິລາ ແຂວງ ໄດ້ລົງພົບປະຢ້ຽມຢາມ, ໂອ້ລົມ ແລະ ໃຫ້ທິດຊີ້ນຳກັບບັນດາ ໂຮງຮຽນອ້ອມຂ້າງເທສະບານແຂວງເປັນຕົ້ນແມ່ນ ໂຮງຮຽນມັດທະຍົມສຶກສາຕອນປາຍຕົວແບບ, ມັດທະຍົມສົມບູນພັນລາ ແລະ ໂຮງຮຽນ SOS (ແຮັກມານໄມເນີ) ເມືອງຊຳເໜືອ ໂດຍໄດ້ຮັບການຕ້ອນຮັບຈາກພະນັກງານ ຄູ-ອາຈານ ແລະ ນ້ອງຫຼານນັກຮຽນເຂົ້າຮ່ວມຢ່າງອົບອຸ່ນ.
ກອງປະຊຸມເຝິກອົບຮົມຄູເຝິກພາສາອັງກິດຂັ້ນເມືອງຂອງແຂວງຊຽງຂວາງ ໄດ້ອັດລົງໃນຕອນບ່າຍວັນທີ 27 ພະຈິກ ຜ່ານມາ ພາຍຫຼັງທີ່ໄດ້ດຳເນີນມາແຕ່ວັນທີ 23 ພະຈິກ 2015, ທີ່ສູນໄອຊີທີຂອງແຂວງ, ໂດຍໃຫ້ກຽດເຂົ້າຮ່ວມຂອງ ທ່ານ ທອງເພັດ ອິນທະໄຊ ຮອງຫົວໜ້າພະແນກສຶກສາທິການ ແລະ ກິລາ ແຂວງ ແລະ ທ່ານ ບົວຄຳ ບຸນຄຳກ້ຽວ ຫົວໜ້າຂະແໜງພັດທະນາຄູ ພະແນກສຶກສາທິການ ແລະ ກິລາ ແຂວງ ພ້ອມດ້ວຍຄະນະຮັບຜິດຊອບກອງປະຊຸມ ແລະ ສຳມະນາກອນທີ່ມາຈາກບັນດາເມືອງທົ່ວແຂວງເຂົ້າຮ່ວມ.
ເມື່ອກ່ອນວຽກງານຂົງເຂດກິລາ-ກາຍະກຳ ຈັດຕັ້ງເປັນຄະນະກຳມະການກິລາ-ກາຍະກຳແຫ່ງຊາດ ໂດຍມີຖານະບົດບາດທຽບເທົ່າທະບວງ ແຕ່ຖືກໂຮມເຂົ້າກັບກະຊວງສຶກສາທິການ ເປັນ ກະຊວງສຶກສາທິການ ແລະ ກິລາ (ກະຊວງ ສສກ) ຈຶ່ງເຮັດໃຫ້ບົດບາດຂອງວົງການກິລາມີຖານະສູງຂຶ້ນກົງຈັກການຈັດຕັ້ງຢູ່ຂັ້ນສູນກາງ ກໍ່ໄດ້ຖືກຈັດສັນຄືນໃໝ່ ໂດຍມີກົມກິລາລະດັບສູງ, ກົມ ກິລາມວນຊົນ, ກົມພະລະ ແລະ ສິລະປະສຶກສາ, ຫ້ອງການປະສານງານຄະນະກຳມະການໂອແລມປິກແຫ່ງຊາດ ມີໜ້າທີ່ຮັບຜິດຊອບວຽກງານ ຕາມພາລະບົດບາດຂອງໃຜລາວ ເຊິ່ງໄດ້ປະກອບ ສ່ວນຢ່າງຕັ້ງໜ້າເຂົ້າໃນການພັດທະນາເສດຖະກິດ-ສັງຄົມ ແລະ ການເຊື່ອມໂຍງລະຫວ່າງປະເທດເຮົາກັບສາກົນ. ມາຮອດປະຈຸບັນສາມາດເວົ້າໄດ້ວ່າກິລາ-ກາຍະກຳ ເຈື່ອຈ່ານເຂົ້າສູ່ສັງຄົມຕົວຈິງ ຢ່າງກວ້າງຂວາງບ່ອນໃດມີຊຸມຊົນບ່ອນນັ້ນມີກິລາ-ກາຍະກຳເກີດຂຶ້ນ.
ອີງໃສ່ຄວາມຮຽກຮ້ອງຕ້ອງການຂອງການພັດທະນາເສດຖະກິດ-ສັງຄົມຂອງປະເທດ ກໍ່ຄືນະຄອນຫຼວງວຽງຈັນໃນສະເພາະໜ້າ ແລະ ຍາວນານ ເປັນຕົ້ນແມ່ນ ການລຶບລ້າງຄວາມທຸກຍາກ, ການຫັນເປັນອຸດສາຫະກໍາ ແລະ ທັນສະໄໝ, ການເຊື່ອມໂຍງກັບບັນດາປະເທດອາຊຽນ ແລະ ສາກົນ, ເຊິ່ງທ້າຍປີ 2015 ສາທາລະນະລັດ ປະຊາທິປະໄຕ ປະຊາຊົນລາວ ຈະເຂົ້າເປັນປະຊາຄົມເສດຖະກິດອາຊຽນ ບວກກັບຍຸກສະໄໝ ປັດຈຸບັນແມ່ນຍຸກໂລກາພິວັດ, ຍຸກສັງຄົມອອນລາຍ, ຍຸກເທັກໂນໂລຢີທີ່ກ້າວໜ້າທັນສະໄໝ ແລະ ອີງໃສ່ທ່າອ່ຽງລວມຂອງໂລກໃນການພັດທະນາຫຼັງປີ 2015 ໂດຍສະເພາະປີ 2016-2030 ຈະພັດທະນາຕາມທິດແບບຍືນຍົງໂດຍມີ 17 ເປົ້າໝາຍ ແລະ 169 ຄາດໝາຍສູ້ຊົນ ໂດຍລວມແລ້ວສູ້ຊົນເພື່ອໃຫ້ໝົດທຸກຄົນໃນທົ່ວສັງຄົມໄດ້ຮັບການຮຽນຮູ້ຫຼາຍຂຶ້ນ ແລະ ເຂົ້າເຖິງການສຶກສາທີ່ມີຄຸນະພາບ.